Deg wayen i nessen d matta i aɣen-d-nnan yimsulɣa nufa-d belli akud n tulsa d attwel yesɛan azal d ameqqran, waya ma neqqel ɣer twuriwin n tenfust taɣerfant deg tmetti, ilmend n twuri n usuḍes, nenjem ad d-nin belli tanfust ttawint-id deg yiḍ send akud n yiḍes s qič, tanfust tella deg umkan n tileẓri imir-a. Rni ɣer wa ; akud-aya ɣef i dnutla d tulmist tagejdant n useḍru, yella mani i tt-id-ttawin deg wass seld akud n uxeddim, ald ad ilin qqimen d tarbaɛt. Macan tagnit-aya drus mani i tt-nettaf, acku tanfust tella deg wadeg n yisura, llant tenfusin deg i d-ttawin al uyur n yiḍan n tulsa, inallasen llan beṭṭan-tt d iḥricen, yal iḍ s qič ald ad temmir, rni ɣef wa, tanfust tettemgarad ɣef tewsatin tinallasin teyyiḍ deg wakud, amedya ;ad naf taneqqiṣt akud-nnes ixḍa d win ibanen, ttawin-tt-id melmi i yexsen, (tanezzayt, tameddit, deg wammas n wass..), tella tumgist ɛaden ; akud-nnes yezmer ad yili melmi i as-d-nfeḥ i unallas, niɣ melmi i tt-yeḥwaj.